**Gwers 6**

**Gwas y Canwriad**

**Gweddi**

Nefol Dad, gofynnwn am d’arweiniad wrth i ni ddarllen rhai o hanesion Iesu yn iacháu pobl. Gwerthfawrogwn iddo weld gwerth ym mhawb, ac iddo wrando ar ddeisyfiad yr Iddewon wrth gydnabod cyfraniad y canwriad i’w gymuned a gwerthfawrogi angen y caethwas. Cymorth ni yn awr i weld gwerth ym mhawb ac i gofio dy fod yn gwrando’n rasol ar ddeisyfiadau dy bobl. Amen.

**Darlleniad**

Luc 7:1–10

**Cyflwyniad**

Wrth gofnodi hanes iacháu gwas y canwriad (sydd hefyd yn cael ei gofnodi gan Mathew ac Ioan), ceir nodyn am haelioni’r canwriad ei hun, a’i fod yn uchel ei barch ymysg yr Iddewon. Byddai hynny’n peri i’r Cristnogion cynnar ryfeddu at agwedd Iesu a’r Iddewon at y Rhufeiniaid. Tybed faint o’r milwyr Rhufeinig a dderbyniodd Iesu yn Arglwydd yn ystod ail hanner y ganrif gyntaf, heb sôn am y tair canrif ddilynol cyn bod yr Ymerodraeth Rufeinig yn coleddu’r ffydd?

Byddai’n syndod hefyd ymysg yr Iddewon pybyr fod Iesu wedi cymryd trugaredd ar was y canwriad, caethwas mae’n siŵr, a’i adfer i fywyd. Byddai hanes fel hwn yn rhoi gobaith a gwerth newydd i gaethweision y ganrif gyntaf ar draws tiroedd yr Ymerodraeth Rufeinig, lle bu copïau o’r efengylau hyn yn cael eu dosbarthu.

Un o nodweddion gwledydd tlawd yw fod y sawl sydd wannaf ac isaf yn y strwythur cymdeithasol yn teimlo’u bod yn ddiwerth, ac felly bod hunan-barch wedi’i hen erydu. Yn yr un modd, byddai’r Cristnogion a oedd yn berchen caethweision yn siŵr o ystyried tybed a oedd eu hagwedd hwy at eu gweision yr un mor anrhydeddus ag agwedd y canwriad Rhufeinig yn yr hanes hwn. Efallai ein bod yn darllen yr efengylau drwy lygaid ein cyfnod, yn hytrach na sylweddoli pa mor bwerus a chwyldroadol oeddynt i’r darllenwyr cyntaf.

**Myfyrdod**

Byddai llythyr Paul at Philemon wedi ei gopïo a’i ddosbarthu tua phymtheng i ugain mlynedd cyn dosbarthu Efengyl Luc, ond byddai darllen y deunyddiau hyn yn sicr o danlinellu gwerth pawb, gan gynnwys y caethweision. Yn ddiddorol, ni fu newid ar y system o berchenogi caethweision yn y Dwyrain Canol, fwy nag a fu ymhlith caethweision yn yr Amerig tan 1865. Eto, mae llawer o bobl heddiw yn byw dan orthrwm caethwasiaeth, yn arbennig yn Affrica ac Asia. Ceir enghreifftiau arswydus ym Mhrydain heddiw, lle bydd pobl yn cael eu prynu a’u gwerthu, yn arbennig yn y farchnad rhyw. Bu achos yn gymharol ddiweddar a ddaeth i’n clyw o was fferm yn ardal Casnewydd. Yn ôl y mudiad Anti-slavery UK, cofnodwyd i 5,000 o gaethweision gael eu darganfod yn 2017, ac roedd hynny’n gynnydd o draean ar ystadegau’r flwyddyn flaenorol. Ceir caethweision yn cael eu gwerthu ym Mhrydain ond yn deillio o wledydd fel Albania, Gwlad Pwyl, Fietnam, Nigeria a Romania, a dywedir bod 2,000 ohonynt yn blant yn 2017. Faint sydd ar draws y byd?

Nodwyd bod yr Iddewon wedi deisyf dros y canwriad a’i was; tybed faint o ddeisyf a wnawn ni? Wrth ddarllen y papur dyddiol, a chael ein cyffwrdd gan hanesion torcalonnus, pa mor aml y byddwn yn dweud brawddeg weddigar gan ofyn i Dduw fod yn amlwg yn amgylchiadau’r dioddefwyr hyn? Mae’r un peth yn wir wrth wylio rhaglenni newyddion ar y teledu neu glywed seiren car heddlu neu ambiwlans yn hedfan heibio. Weithiau bydd Duw yn disgwyl i ni ‘wneud’ rhywbeth i helpu eraill, ond gallwn bob amser eiriol dros yr anghenus yn ein bro a’n byd, boed wrth yrru car neu gerdded ar hyd y stryd. Fel yr aeth yr Iddewon at Iesu, ac yntau’n cerdded ar hyd y ffordd, gallwn ninnau, wrth deithio’r ffordd, siarad ag Iesu.

**Gweddi**

Arglwydd Iesu, cofiwn am gaethweision heddiw yn teimlo’n ddiwerth, ac eiriolwn drostynt. Diolchwn dy fod yn wrandawr gweddi ac yn ein cymell i weddïo’n gyson. Amen.

**Trafod ac ymateb:**

* A yw sefyllfa druenus caethweision modern yn fater sy’n codi yn ein cyfarfodydd gweddi?
* Beth am geisio gwybodaeth am y modd y gallwn helpu a chwilio am bwyntiau gweddi gan fudiadau fel A21 sy’n gweithio i ddileu caethwasiaeth o bob ffurf ym mhob man? Edrychwch ar wefan [www.a21.org](http://www.a21.org) a chofrestru i dderbyn gwybodaeth a diweddariadau.
* Cyfeiriodd Paul at Iesu fel caethwas ei hun yn ei ddarostyngiad (Philipiaid 2:7). Mae Paul yn falch o’i alw ei hun yn gaethwas i Grist (Rhufeiniaid 1:1). A ydym ni’n fodlon arddel yr un teitl?
* Gyda chaethwasanaeth yn gymaint rhan o’r ymerodraeth Rufeinig, ni fentrodd Paul siarad yn ei erbyn. A ddylai fod wedi gwneud? (Gweler Effesiaid 6:5–9)
* Meddyliwn am y rhai sy’n gweini arnom ni (gweithwyr gofal a gweithwyr hanfodol yn arbennig, gyda llawer yn dod o wledydd tramor). A allwn ni ddangos ein gwerthfawrogiad yn amlycach?